Matkustajia riittää OUlun lentoasemalla. Kuva: Jukka-Pekka Moilanen

Matkustajamääriltään Suomen suurimmat lentoasemat, Oulu ja Helsinki-Vantaa, ovat molemmat matkalla kohti uutta matkustajaennätystä, kertoo Finavia.



Oulun lentoaseman matkustajamäärä oli tammi-syyskuussa noin 760 000, jossa on 5,4 prosenttia kasvua verrattuna edellisvuoteen. Helsinki-Vantaan matkustajamäärä kasvoi samalla ajanjaksolla 4,7 prosenttia ollen 13 miljoonaa.



Oulun lentoaseman johtaja Liisa Sallinen ennakoi Kalevassa elokuussa, että Oulussa saatetaan tänä vuonna yltää jopa miljoonan matkustajan rajapyykkiin.



– Kyllä tällä hetkellä uskomme siihen. Alkuvuosi meni tosi hyvin ja heinäkuu oli ennätyksellinen, Sallinen kertoi.



Rovaniemen lentoasemalla toteutettu liikennealueiden peruskorjaus piti lentoaseman suljettuna heinäkuun, mikä vaikutti myös osaltaan Oulun matkustajamääriin.



Finavian mukaan yhteensä lentoliikenteessä on matkustanut vuoden alusta lukien 15,5 miljoonaa matkustajaa.

Kotimaan lentoliikenteen kasvu saadaan paljon Lapin vetovoimasta. Kotimaan liikenne kasvoi tammi-syyskuussa yhteensä 4,1 prosenttia ollen 3,9 miljoonaa matkustajaa. Loppuvuonna myös tilausliikenteen odotetaan kasvavan, kun Lapin joulusesonki käynnistyy ja Suomeen suuntaa talvimatkailijoita.

Suomesta matkustettiin heinä-syyskuussa eniten Tukholmaan, Lontooseen ja Kööpenhaminaan, jotka ovat pitkään olleet suomalaisten suosikkikohteita. Kiinnostavia olivat kesäkaudella myös Amsterdam, Praha sekä Saksan suuret kaupungit München ja Berliini. Lisäksi matkailu Islantiin oli kasvussa